Misdaad in W-Kaap: 'Stadsraad bring sy kant' | Netwerk24
Deur Roshé Taka 12 Junie 2019 09:28
Die Kaapstadse metroraad doen alles moontlik om die polisie by te staan om geweld in bendegeteisterde gebiede soos Hanover Park en Delft te bekamp en gebruik die jongste beskikbare tegnologie om dit te doen.
JP Smith, burgemeesterskomiteelid vir veiligheid, sê 48 lede van die metropolisie en verkeersbeamptes word tans opgelei en sal teen aanstaande maand kan begin. Personeellede van die metro is ook reeds geskuif om nagskofte te werk omdat die meeste geweld saans voorkom.
Dit bly die polisie se primêre verantwoordelikheid, maar metropolisielede en wetstoepassers van die metro is gereed om te help met die voorkoming van misdaad en die ondersoek daarvan," sê Smith in 'n verklaring.
Hy sê die oorsaak van die huidige konflik in die omgewing hou glo verband met 'n vermeende bendelid wat uit Blikkiesdorp in Delft verwyder is en wat nou wil terugkeer. Die persoon is nie deur die metro se wetstoepassers uit die omgewing verwyder nie, sê hy.
Smith kon nie bevestig of die persoon verbind word met die voorval waar vyf mans verlede Donderdag in Blikkiesdorp doodgeskiet is nie.
Kapt. Frederick van Wyk, 'n polisiewoordvoerder, kon by navraag ook nie meer inligting oor dié voorval bekendmaak nie.
"Die saak word ondersoek en ons speurders volg alle leidrade op. Die verdagte(s) moet nog in hegtenis geneem word," sê Van Wyk.
Intussen gebruik die metro die ShotSpotter-tegnologie in Hanover Park. Dit is in Amerika ontwerp. Daarmee monitor die raad skietvoorvalle in die bendegebiede en kan nou presies bepaal waar 'n skoot geskiet is, hoeveel skote in elke voorval geskiet is en selfs in watter rigting die skieter beweeg het.
Maar Smith wys daarop dat dit moeilik is om hulpbronne doeltreffend te ontplooi omdat daar nie 'n patroon by die skietvoorvalle is nie. Vir hulle lyk dit asof die bendes veg om beheer van gebiede in Hanover Park.
"Data toon dat wapens van groter kaliber as net handwapens gebruik word en dat elemente in die taxibedryf ook nou betrokke is. 'n Taxi is byvoorbeeld verlede week aan die brand gesteek," sê hy.
In 'n poging om die misdaad en geweld te probeer bekamp, het die metro die volgende aanpassings gedoen: